Σύμφωνα με τις κείμενες διατάξεις το ΕΠ.Ε.Σ. του **Πρότυπου Γυμνασίου της Ιωνιδείου Σχολής Πειραιά** προκηρύσσει:

– **μια (1) θέση** μαθητή/τριας για **Γ τάξη** του σχολείου.

Οι υποψήφιοι/ες για την εισαγωγή αξιολογούνται σε δεξιότητες που απέκτησαν κατά τη διάρκεια της φοίτησής τους στο σχολείο, σχετικές με την **κατανόηση κειμένων της Ελληνικής Γλώσσας και τα Μαθηματικά**. Το πλήθος των ερωτήσεων σε κάθε γνωστικό πεδίο (Νεοελληνική Γλώσσα-Μαθηματικά) είναι είκοσι (20). Οι 10 ερωτήσεις έχουν τέσσερις πιθανές απαντήσεις με μία ορθή απάντηση, η οποία βαθμολογείται με δύο (02) μονάδες και οι άλλες δέκα (10) έχουν πέντε (05) πιθανές απαντήσεις με μία ορθή απάντηση, η οποία βαθμολογείται με τρεις (3) μονάδες.

Η διεξαγωγή της δοκιμασίας θα λάβει χώρα στις εγκαταστάσεις του σχολείου τη Δευτέρα **08 Σεπτεμβρίου 2025 στις 09:30 πμ.** και θα έχει διάρκεια 150 λεπτά. Οι μαθητές/τριες με ειδικές εκπαιδευτικές ανάγκες θα έχουν επιπλέον χρόνο 45 λεπτά (απαιτείται προσκόμιση σχετικής βεβαίωσης μαζί με την υποβολή της αίτησης).

Η αίτηση συμμετοχής στη διαδικασία επιλογής κατατίθεται με προσωπική παρουσία **και των δύο γονέων/κηδεμόνων**, διαφορετικά η αίτηση του ενός γονέα/κηδεμόνα συνοδεύεται από υπεύθυνη δήλωση **μέσω gov.gr** του απόντος γονέα/κηδεμόνα ότι συναινεί στη συμμετοχή του τέκνου του στη διαδικασία.

Στις αιτήσεις-υπεύθυνες δηλώσεις και των δύο γονέων θα αναφέρεται: «Παρακαλώ να δεχθείτε τη συμμετοχή του παιδιού μου/μαθητής/τριας <Ονοματεπώνυμο μαθητή/τριας> στη διαδικασία εισαγωγής για την τάξη Γ του Πρότυπου Γυμνασίου της Ιωνιδείου Σχολής Πειραιά». Για κάθε αίτηση αποδίδεται **ατομικός κωδικός (αποτελεί αποδεικτικό κατάθεσης της αίτησης),** τον οποίο ο υποψήφιος μαθητής-τρια **πρέπει να έχει μαζί του κατά τη διαδικασία της εξέτασης. Επίσης πρέπει να έχει μαζί του/της Δελτίο Αστυνομικής Ταυτότητας ή Διαβατήριο σε ισχύ, μπλε στυλό διαρκείας και νερό. Οι υποψήφιοι προσέρχονται στο σχολείο μισή τουλάχιστον ώρα πριν την έναρξη της δοκιμασίας (τεστ) δεξιοτήτων.**

**Στην παραπάνω διαδικασία δεν μπορούν να  συμμετάσχουν μαθητές-τριες που φοιτούν ήδη σε Πρότυπο Γυμνάσιο. Επίσης οι γονείς/κηδεμόνες των ενδιαφερόμενων μαθητών/τριών δικαιούνται να καταθέσουν αίτηση σε ένα (1) μόνο Πρότυπο Γυμνάσιο.**

Οι αιτήσεις θα γίνονται δεκτές από την Τρίτη, **02/09/2025**, μέχρι και την Παρασκευή **05/09/2025 στο Γραφείο της Υποδιεύθυνσης του σχολείου και ώρες** **08:30-14:00.**

Με την ολοκλήρωση της δοκιμασίας (τεστ) δεξιοτήτων, για τις περιπτώσεις των ισοβαθμούντων μαθητών, είτε πρόκειται για εισακτέους είτε για επιλαχόντες/ούσες μαθητές/τριες, η τελική σειρά κατάταξής τους καθορίζεται με κλήρωση με ευθύνη του ΕΠ.Ε.Σ. Δύνανται να παρίστανται στην κλήρωση οι ενδιαφερόμενοι γονείς, ο/οι κηδεμόνας/ες ή άλλο πρόσωπο που έχει την επιμέλεια του μαθητή-τριας ή έχει εξουσιοδοτηθεί νομίμως.

Οποιαδήποτε κενή θέση προκύψει στην παραπάνω τάξη μέχρι και 20 Ιανουαρίου 2026 θα πληρωθεί από τους πίνακες επιλαχόντων από την παραπάνω διαδικασία. Μετά την 20η Ιανουαρίου 2026 παύει η ισχύς των πινάκων επιλαχόντων.

Από τη Διεύθυνση του Πρ. Γυμνασίου Ιωνιδείου Σχολής Πειραιά